عبدالرشيد اريان

عبدالرشيد اريان چې ځينې يې عبدالرشيد ارين هم ليکي يو افغان سياستوال او د عدليې وزارت پخوانی وزير پاتې شوی دی.
عبدالرشيد اريان د افغانستان د خلق ديموکراتيک گوند غړی وو چې د ۱۹۴۱ زېږديز کال د نومبر مياشت کې په کندهار کې زېږېدلی و.
هغه د خلق ديموکراتيک گوند سره تر يوځای کېدو دمخه په کندهار کې د خبريال په توگه دنده ترسره کوله چې وروسته د کندهار د ولايتي کمېټې منشي شو. په ۱۹۷۳ زېږديز کال هغه د گوند د مرکزي کمېټې ځايناستی غړی شو او په ۱۹۷۷ زېږديز کال کې يې د گوند بشپړ غړيتوب ترلاسه کړ.

په ۱۹۷۸ زېږديز کال کې اريان د افغانستان د ديموکراتيک جمهوريت د انقلابي شورا غړی شو. هغه په ۱۹۷۸ زېږديز( ۱۳۵۷لمريز) کال په پاکستان کې د افغانستان سفير وټاکل شو چې تر ۱۹۸۰زېږديز کال پورې په همدې دنده پاتې شو. په ۱۹۸۰زېږديز کال کې هغه د ببرک کارمل له خوا د لومړي وزير د مرستيال او د عدليې وزير په توگه وټاکل شو چې تر ۱۹۸۱ زېږديز کال پورې په همدې دنده پاتې شو. اريان د ببرک کارمل  او محمد نجيب الله په مشرۍ د جون ۱۹۸۱ څخه تر ۱۹۸۸ زېږديز کال پورې د انقلابي شورا د مرستيالانو څخه و.
په ۱۹۸۸ زېږديز کال کې هغه د مشرانو جرگې غړی وټاکل شو او په ۱۹۹۰ زېږديز کال کې له حکومته وويستل شو.

 دندې 
اريان په ۱۳۵۶ لمريز کال د افغانستان د اطلاعاتو او کلتور نشراتي معين، په ۱۳۵۷ لمريز کال په پاکستان کې د افغانستان سفير او له ۱۳۵۸ لمريز تر ۱۳۶۰ لمريز کال پورې د عدليې وزير پاتې شوی دی.
 سرچينې 

وېشنيزه:کندهاريان